กระทรวงไหน? ได้งบประมาณมากสุด
เราเคยสงสัยกันไหมว่า กระทรวงแต่ละกระทรวงได้งบประมาณกันเท่าไร และกระทรวงไหนได้งบประมาณเยอะที่สุด วันนี้ลงทุนแมนจะมาเล่าให้ฟัง
10 ส.ค. 2561

กระทรวงไหน? ได้งบประมาณมากสุด / โดย ลงทุนแมน
เราเคยสงสัยกันไหมว่า
กระทรวงแต่ละกระทรวงได้งบประมาณกันเท่าไร
และกระทรวงไหนได้งบประมาณเยอะที่สุด
วันนี้ลงทุนแมนจะมาเล่าให้ฟัง
ก่อนอื่นเรามาทำความเข้าใจกันก่อนว่างบประมาณที่เราพูดถึงนั้นชื่อเต็มๆ คือ งบประมาณแผ่นดิน
โดยสำนักงบประมาณเป็นหน่วยงานที่รับผิดชอบจัดทำและนำเสนอเพื่อพิจารณาและอนุมัติโดยรัฐสภา
เพื่อให้ส่วนราชการ กระทรวง รัฐวิสาหกิจต่างๆ ใช้ระหว่างปีงบประมาณเริ่มตั้งแต่ 1 ตุลาคมของทุกปีไปจนถึง 30 กันยายนของปีถัดไป
พูดให้เข้าใจง่ายๆ คือ เป็นแผนในการหารายได้ ซึ่งครอบคลุมถึงแหล่งรายรับต่าง ๆ ของรัฐบาลเพื่อมาใช้จ่ายในรอบระยะเวลา 1 ปี นั่นเอง
ซึ่งแหล่งรายรับนั้นจะมีที่มาจาก 3 แหล่งคือ
1. รายได้ (ทั้งรายได้ในรูปภาษีและไม่ใช่ภาษี)
2. การกู้ยืมหรือการก่อหนี้สาธารณะ
3. เงินคงคลัง
ในช่วงระหว่างปี 2500-2561 หรือในรอบ 61 ปี
งบประมาณของประเทศที่มีจำนวนที่น้อยที่สุดเกิดขึ้นในปี 2500 คือ 5,070 ล้านบาท และมากที่สุดเกิดขึ้นในปี 2561 คือ 2.90 ล้านล้านบาท
อ่านถึงตรงนี้ทุกคนก็คงจะเดาว่างบประมาณจะเพิ่มขึ้นทุกปี
แต่จริงๆ แล้วไม่ใช่..
โดยในช่วงดังกล่าวมี 6 ครั้งที่งบประมาณลดลงจากปีก่อนหน้า
และ 55 ครั้งที่งบประมาณเพิ่มขึ้นจากปีก่อนหน้า
แล้วถ้าย้อนกลับไปในช่วง 10 ปีล่าสุดเป็นอย่างไร
10 ปีที่แล้ว
ปี 2551 งบประมาณ 1.66 ล้านล้านบาท คิดเป็น 17% ของ GDP ประเทศไทยที่ 9.60 ล้านล้านบาท
5 ปีที่แล้ว
ปี 2555 งบประมาณ 2.38 ล้านล้านบาท คิดเป็น 18% ของ GDP ประเทศไทยที่ 13.13 ล้านล้านบาท
ปีนี้
ปี 2561 งบประมาณ 2.90 ล้านล้านบาท คิดเป็น 19% ของ GDP ประเทศไทยที่ 15.02 ล้านล้านบาท
จะเห็นว่าสัดส่วนงบประมาณเมื่อเทียบกับ GDP ของประเทศไทยปรับเพิ่มขึ้นอย่างต่อเนื่อง
ในรอบ 10 ปี งบประมาณ เพิ่มขึ้น 1.24 ล้านล้านบาทหรือ 75%
ขณะที่มูลค่า GDP เพิ่มขึ้น 5.42 ล้านล้านบาทหรือ 56%
สำหรับงบประมาณปี 2561 นั้น
74% ถูกใช้ไปในรายจ่ายประจำ
23% ใช้ในการลงทุน
และ 3% ใช้ชำระคืนเงินกู้
แล้วคิดว่า 5 กระทรวงไหนที่ได้รับงบประมาณมากที่สุดในปี 2561?
1. กระทรวงศึกษาธิการ 510,961 ล้านบาท ลดลงจากปี 2560 จำนวน 8,332 ล้านบาท
2. กระทรวงมหาดไทย 355,995 ล้านบาท เพิ่มขึ้นจากปี 2560 จำนวน 31,983 ล้านบาท
3. กระทรวงการคลัง 238,356 ล้านบาท เพิ่มขึ้นจากปี 2560 จำนวน 19,723 ล้านบาท
4. กระทรวงกลาโหม 222,436 ล้านบาท เพิ่มขึ้นจากปี 2560 จำนวน 8,089 ล้านบาท
5. กระทรวงคมนาคม 172,876 ล้านบาท เพิ่มขึ้นจากปี 2560 จำนวน 20,150 ล้านบาท
แม้กระทรวงศึกษาธิการจะได้งบประมาณมากที่สุด แต่เป็นกระทรวงเดียวใน 5 ลำดับแรกที่ได้ลดลงจากปีที่แล้ว
ขณะที่กระทรวงที่ได้งบเพิ่มมากที่สุดคือ กระทรวงมหาดไทย ซึ่งเพิ่มขึ้นจากปีที่แล้วประมาณ 10%
เราคิดว่าในช่วง 10 ปีที่ผ่านมางบประมาณที่เพิ่มขึ้นมานั้น ได้ทำให้อะไรเปลี่ยนแปลงไปบ้าง..
ประเทศเรามีพัฒนาการทางบวกในด้านการวิจัยทางวิทยาศาสตร์ เทคโนโลยี และนวัตกรรม โดยที่สามารถแข่งขันกับต่างชาติได้มากน้อยแค่ไหน
สภาพสังคมและชีวิตความเป็นอยู่ รวมไปถึงทรัพยากร ที่อยู่รอบตัวเราเป็นอย่างไร
งบประมาณแผ่นดินนั้นเป็นทรัพยากรที่จำกัด และส่วนหนึ่งก็เกิดจากเงินภาษีของประชาชน
ดังนั้น เงินที่ถูกจัดสรรเหล่านี้ ก็ควรต้องถูกใช้ให้คุ้มค่า เป็นประโยชน์ทุกบาททุกสตางค์ และนำไปใช้ตามวัตถุประสงค์ที่ตั้งเป้าไว้
ทั้งนี้ก็ไม่ใช่เพื่อใคร แต่เพื่อทำให้ประเทศไทยของเรา คุณภาพชีวิตของเราให้ดีขึ้น
และที่สำคัญก็ทำให้คนรุ่นหลังได้รู้ว่า คนรุ่นเราได้ใช้ทรัพยากรอย่างคุ้มค่าเพื่อพวกเขาในอนาคตนั่นเอง..
----------------------
กระทรวงมีงบประมาณ ถ้าเราอยากเขียนบทความ โหลดบล็อกดิท ติดตามเรื่องราวน่าสนใจและเขียนบทความ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-
-
[8945].